Preverjanje tesnjenja Utekočinjeni naftni plin je okolju in uporabniku najbolj prijazno gorivo, a je tudi vnetljiv, v določeni mešanici z zrakom celo eksploziven, zato morate biti pri delu z njim previdni. Sam plin je brez barve in vonja, dodan pa mu je poseben aditiv, da ga lahko zavohate v primeru, če plin začne uhajati v zaprtem prostoru. Tesnjenje lahko enostavno preverite s Sprejem za preverjanje puščanja in uhajanja plina, v kolikor spreja nimate, naredite test z milnico. Potrebujete čistilo za ročno pomivanje posode, ki ga zmešate z enako količino vode. Krpo pomočite v mešanico in z njo premažite spoje na jeklenki in na ventilu ter spoje med plinskim regulatorjem in jeklenko. Če opazite mehurčke, je to znak, da plin uhaja, zato takoj zaprite ventil jeklenke, odprite okna in prostor dobro prezračite. Če uhajanja ne morete locirati, vonj pa je vse močnejši, nemudoma zaprite ventil jeklenke in jo odnesite na prosto ter nas o tem obvestite. Če zaznate plin zjutraj ob prihodu v prostor, ne prižigajte luči, vžigalnikov, ne kadite ali kako drugače ustvarjate možnosti za vžig, saj lahko pride do požara ali eksplozije. Zaprite ventil na jeklenki, privijte zaščitno matico in jeklenko odnesite iz bivalnih prostorov. Zelo pogosto se v medijih uporablja napačen izraz ‘eksplozija jeklenke’, eksplodira namreč puščajoč plin, pomešan z zrakom. V večini primerov v prostoru, v katerem je prišlo do eksplozije, ostane ožgana, a cela jeklenka. Plinske požare se gasi z ročnim gasilnim aparatom na gasilni prah ABC ali na ogljikov dioksid. Če pride do požara na jeklenki, zaprite ventil na jeklenki in močan plamen bo takoj ponehal. Jeklenko odklopite ter odnesite na prosto.